
СРПСКИ НЕДЕЉНИЦИ У ТРАНЗИЦИЈИ И ПОТРЕБА ЗА ЦЕЛОЖИВОТНИМ ОБРАЗОВАЊЕМ НОВИНАРА – (студија случаја НИН И ВРЕМЕ)
Апстракт: Циљ овог рада представља испитивање структуре редакција српских њуз магазина, као и нивоа образовања новинара запослених у овим редакцијама, кроз анализу Упитника о ставовима новинара и образовању новинара у српским њуз магазинима, као и одређивање њихових корелата. На примеру 43 испитаника (више од половине запослених у два најутицајнија српска њуз магазина- НИН и Време), у раду се анализира и корелација знања и способности које поседују српски новинари и потреба које савремено новинарство на мрежи поставља пред медијске раднике. Као најзначајнији елементи анализе издвајају се следеће ставке: анкетирани новинари су мање образовани од српског новинарског просека и у највећем броју случајева имају завршену средњу школу, а у чак 90 одсто случајева немају образовање новинарског усмерења; новинари који су учествовали у истраживању у највећем броју случајева имају изузетно високо мишљење о свом образовању и способности за рад, док на питањима из области знања показују изузетно низак проценат тачних одговора. Савремене позиције које одавно постоје у светским магазинима још увек нису присутне у домаћим медијским кућама, а највећи број новинара који су анкетирани нема никакво искуство у он-лајн новинарству, што указује да се људски ресурси за развијање он-лајн издања српских недељника вести не могу пронаћи међу постојећим члановима редакције, већ се морају упослити нови стручњаци на чијем би се образовању радило активно током читавог њиховог радног века. 

SERBIAN NEWS MAGAZINES IN TRANSITION AND NEED FOR LIFE-LONG JOURNALISTS EDUCATION (NIN and VREME case study)
Abstract: The aim of this study is to examine the structure of the editorial board of the Serbian news magazines (weekly news), as well as the level of education of the journalists employed in these editorial boards, through the analysis of the Questionnaire on journalists' attitudes and education in Serbian news magazines, and also to determine their correlates. In the case of 43 examinees (more than a half of the employees in the two most influential Serbian news magazines – the „NIN“ and the „Vreme“), the study analyzes the correlation of knowledge and skills of the Serbian journalists, as well as the needs that the contemporary on-line journalism places before the media workers. The following items are singled out as the most important elements of the analysis: the surveyed journalists have a lower level of education than the average of Serbian journalists and in most cases they have a secondary education, while in 90 percent of the cases they don't have the journalism education; the journalists who participated in the survey have a very high opinion of their education and skills needed for work in most cases, while the percentage of correct answers regarding the questions that have to do with the knowledge areas is very low. Modern positions that have existed in international magazines for a long time are not yet present in the local media companies, and the largest number of the interviewed journalists have no experience in on-line journalism, which indicates that the human resources for developing the on-line editions of Serbian weekly magazines cannot be found among the existing members of the editorial board, but some new experts must be hired whose education must be constantly improving throughout their whole working life.

УВОД 


Хиперпродукција новинара у Србији, чак и уз (у светским размерама) изузетно велики број медија по глави становника доводи последњих година до тога да велики број (према подацима са сајта www.novinari.rs, преко 3000) новинара не успева да се запосли. Како не постоји јединствена база новинара у Србији која би била свеобухватна и општеприхваћена, број новинара који ради у нашој земљи процењује се од 6.000 до преко 10.000, што значи да између трећине и половине новинара нема могућност да се бави својом професијом и од ње зарађује за живот. И поред тога, у Србији опстаје чак 12 факултета на чијим одсецима се изучава новинарство. 


Иако се није много тога променило од када је Пулицер написао да „интелигенција захтева развој“ (Pulitzer, 1904:1), данашњи новинар себи не може да приушти да не држи корак са најновијим развојем хардвера и софтвера, јер његов читалац је све образованији. Њуз магазини (ЊМ) су најутицајнији сегмент штампаних медија који по правилу читају доносиоци одлука и најобразованији део публике (Lukač, 1970),  па је јасно да новинари ових медија имају посебну врсту одговорности према својој публици. „Онлајн новинарство сусреће се с новим профилом новинара – нет новинара и с новим е – читаоцем. Нет новинар је компјутерски и информатички писмен онлајн новинар, који приређује и пише за онлајн издање медија” (Tapavički – Duronjić, 2011:200). Ендрју Бојд (2002:3) овакве новинаре назива вишемедијским новинарима, односно новинарима који су вишеструко обучени, јер један новинар обавља најмање три посла (рад за радио, телевизију и веб издање), по цени једног, што међу новинарима  не изазива  одушевљење толиком оптерећеношћу. Свакодневно усавршавање и целоживотно учење морали би бити императив за новинаре који у данашње време желе да одговоре на све захтевнија очекивања публике на мрежи. „У Великој Британији, али и другде, медијски издавачи све више граде дигиталне механизоване фабрике које су опремљене тако да садржајем могу да нахране разне медијске платформе, целог дана, целе недеље. Новине се проширују у област реалтиме видеа, док ТВ емитери проширују снабдевање текстуалним садржајем. Тај процес конвергенције унутар индустрије је вођен немилосрдном потрагом за продуктивношћу и ефикасношћу трошкова“ (Currah, 2009:6).

У измењеној реалности, конзументи информација делимично преузимају улогу произвођача или интерпретатора информације, што ствара лажну слику изједначавања вредности професионалног новинара и добровољца-аматера. Међутим, у мећави информација у којој живимо данас, све је више потребан тумач информација и gate keeper који својим знањем и искуством одабира најважније делове за своју публику. „За вешто сналажење у незамисливо великој прашуми информација која се на годишњем нивоу увећава за 30 %, неопходна су стручним тренингом стечена сопствена искуства за изградњу потребних информацијских способности. Оне се стичу информацијским описмењавањем у процесу доживотног учења“ (Vitković, 2007:25). Просечном конзументу информација све је потребнији неко ко ће му пружити праву информацију- о информацијама које га преплављују, информацију о томе које информације су за његову свакодневицу релевантне и занимљиве, јер живећи у константном, двадесетчетворочасовном кругу вести, човек се „без медија и новинара може лако загубити у информационој мећави“ (Radojković, Stojković, 2004:176).           

Херманс, Вергир и д’Хаененс истичу да „продукција и циркулација вести нису више ексклузивни задатак новинара. Новинарске професионалне улоге захтевају ставове који се разликују од улоге традиционалних gate keeper-а и више се крећу у правцу активности као што су интерпретација и рефлексија. Још једна од последица технолошких иновација је да се конвергенција дешава у медијској продукцији, исто као и на организационом нивоу“ (Hermans, Vergeer, d'Haenens, 2009:140). Већ неколико година у светским медијима се јавља драстичан пад броја copy editors или уредника приређивача што резултира лошијим текстовима, мање прилагођеним он-лајн издањима и са више правописних и граматичких грешака. Уредници су све оптерећенији јер морају да прегледају више текстова у току дана, што значи да сваком од њих могу да се посвете све краће. „Неговање талента захтева рад, капитал, еспертизу и инвестицију. Захтева комплексну инфраструктуру традиционалних медија – извештаче, агенте, уреднике, издаваче, техничко особље, људе из маркетинга“ (Keen, 2008:31).

Улога новинара не може да остане непромењена у тренутку када се дешавају промене у друштву и у новинарству, какве видимо крајем 20. и почетком 21. века. Али, много више од пуке интерактивности и нове технологије натераће новинаре да редефинишу концепт своје професије. Истраживање које је 2010. године спровело девет универзитетских истраживача широм Европе, показало је, на примеру 239 новинара (штампаних и он-лајн издања) из 40 редакција из 11 европских земаља, да је професионални идентитет новинара и даље укорењен у штампаним медијима (Sarrica et al, 2010:413). Управо на овом трагу налазе се и резултати Упитника које су попуњавали новинари српских ЊМ.
МЕТОД

Коришћен је мали, плански одабран узорак који су сачињавали новинари ЊМ Време и НИН који су добровољно пристали да учествују у попуњавању Упитника о ставовима новинара и образовању новинара у српским ЊМ. 


Недељници вести НИН и Време изабрани су као примери два типа ЊМ у Србији -  НИН је најстарији недељни магазин вести у Србији који и даље излази, у страном је власништву и традиционално оријентисан, док је Време у власништву новинара који у њему раде и грађански је оријентисан. Оба магазина су од изузетне важности за развој политичког и јавног живота у Србији, јер су оба пледирала (и и даље то чине) да креирају мишљење јавног мњења у Србији. Како теорија журнализма каже да је ово најутицајнији сегмент штампаних медија који се обраћа доносиоцима одлука и најобразованијем делу јавности, јасно је да је од изузетне важности истражити ниво образовања и потребе за даљем додатним образовањем новинара који креирају ове магазине.

 Критеријум за одабир испитаника био је рад у анализираном ЊМ на новинарској позицији (позиције фотографа, секретарице и другог неновинарског особља нису узимане у обзир). Попуњавање упитника новинари су вршили у матичним редакцијама у радно време у периоду од 22.11.2013. до 5.12.2013. године. Руководству ових медија је најпре упућено писмо које је садржало податке о циљу и реализаторима истраживања, те су новинари приступили попуњавању анкете након добијања дозволе њихових надређених да учествују у овом испитивању. Упитници су испитаницима достављани у штампаној форми и испитаници су сами попуњавали упитник, уз физичко присуство аутора овог рада.

Питања су нумерички кодирана и анализирана. Из упитника су добијене различите групе информација: личне информације, информације о досадашњем, тј. прошлом понашању и досадашњој новинарској пракси, информације о могућем будућем понашању, информације о ставовима испитаника. Упитник је показао врло широк спекатар информација о испитаницима и омогућио детаљност информисања. Коришћена је комбинација отворених и затворених питања, при чему су отворена питања коришћена само у ситуацијама где би понуђени одговори били преобимни или неефикасни (број година живота, број година рада у новинарству, број година рада у он-лајн медијима и слична демографска питања). У упитнику нису нуђена комбинована питања у којима би испитаник имао могућност да сам допише свој одговор уколико није задовољан понуђеним, ради лакше обраде добијених података. Упитник се састоји од 26 питања, од којих два питања која се тичу испитивања ставова имају по 17 изјава у којима су испитаници оцењивали ниво сагласности са датим изјавама. Код оцењивања ставова и мишљења испитаника коришћена су питања у којима је примењена Ликертова скала са 5 подеока и са понуђеном опцијом „неодлучан сам“. Двополна скала коришћена је само код питања за која није могуће постојање средње опције, а код неких од њих, да би се избегла присилна дистрибуција, омогућен је и трећи одговор (Можда, нисам сигуран или Можда, ако би то био услов за даље запослење).

Магазин НИН у време анализе запошљава 18 људи у редакцији, од чега 12 новинара. У овом магазину постоје три стална хонорарна сарадника која раде у редакцији, девет сталних хонорарних сарадника који раде ван редакције (рад од куће) и 40 повремених хонорарних сарадника. У магазину Време исте године запослено је 39 људи, од чега 22 новинара. Редакција има више од 30 сарадника, односно хонорарних новинара. Мушкарци и жене су међу новинарима анализираних редакција готово пођеднако заступљени: 53,49 % – мушкарци  и 46,51 %-  жене. Упитник је укупно попунило 43 испитаника, чиме се сматра да је обухваћено више од половине запослених новинара у обе редакције.

РЕЗУЛТАТИ
Стручна спрема. Највећи број испитаника има завршену средњу школу – њих 46,51 %, док завршен факултет има 41,86 %. Вишу школу завршило је 9,3 %, а један испитаник има титулу магистра или доктора наука (2,33 %). 
Образовни профил. У укупном узорку свега 11,63 % испитаника има новинарско усмерење. Уколико се посматра само група високообразованих који реално једини могу имати образовање новинарског усмерења, видимо да је 22,22 % њих завршило факултет новинарског профила. Уколико ове резултате упоредимо са резултатима истраживања „Професија на раскршћу - новинарство на прагу информационог друштва“ које је у Србији спроведено у периоду јул 2010. – јун 2011. на општем узорку новинара од 260 испитаника, можемо констатовати да новинари анализираних ЊМ имају ниже формално образовање од просечне новинарске популације. Наиме, према овом истраживању, формално образовање новинара је у највећој мери било факултетско, а од тога је новинарско образовање имало 31,92 % новинара.  


 Старост и новинарски стаж. Просечна старост испитаника је 45,6 година. Ради лакше анализе варијабли, подела испитаника направљена је на оне испод 40 година и на оне од 41 и више година, при чему у првој категорији има 18 (41.9%), а у другој 25 (58.1 %). У ЊМ ради само четворо новинара до 30 година старости.



Испитаници раде на позицији новинара од 1 до 43 године, а просечан период њиховог рада у новинарству је 18 година. До пет година у новинарству ради 18,6 % испитаника, од 6 до 20 година ради највећи број њих (46,5 %). Деузе и Паулсен (Deuze, Paulussen, 2002:242) су дали профил прве генерације новинара који раде само за он-лајн медије у Холандији и Фландрији и кажу да су они окренути новим технологијама и посвећени публици. Новинари које су они акнетирали су релативно млади (90 % је млађе од 35 година), образовани, са искуством (четвртина њих има више од 10 година рада у медијима), а скоро за 70 % новинара  он-лајн новинарство није први посао којим се баве у медијима .

Стаж у њуз магазину и у он-лајн магазинима. Испитаници су у ЊМ у којем сада раде запослени од 0,6 година до 23 године, а просечан радни стаж је 9,2 године. Највећи број новинара у ЊМ ради 11  и више година (37,21 %) њих, и између 3 и 10 година (34,88 %). За разлику од својих европских колега новинари запослени у анализираним ЊМ имају искуство у раду у он-лајн медијима у распону од 0,6 до 7 година, а просечна дужина њиховог стажа је 1,2 године. Чак 67,42 % нема никакав он-лајн стаж. Ово говори у прилог тези да новинари анализираних ЊМ немају довољно искуства у раду у он-лајн окружењу. 


Зараде и задовољство оствареном зарадом. Подаци указују на поларизованост у платама – скоро 2/3 испитаника има плату до 40.000 динара, док остали имају плату већу од 60.000 динара. Релативно висок проценат од више од 30 % оних који имају плату мању од 20.000 динара, а стално су запослени у ЊМ, упућује на минималну зараду коју ови новинари остварују радећи у једном од најелитнијих медија. Уколико узмемо у обзир податак да је просечна нето зарада у Србији у септембру 2013. године износила 42.866 динара, можемо закључити да највећи број испитиваних новинара има плату мању од републичког просека. Ни један испитаник није изразито задовољан својом зарадом, највећи број њих је незадовољан платом коју прима – умерено 41,86 % њих или изразито 25,58 %. Наведени подаци говоре у прилог тези да у анализираним ЊМ не постоје финансијски ресуси који су потребни да би се они могли даље развијати пратећи светске трендове на овом пољу, као ни мотивација запослених за самостално усавршавање и додатно образовање.

Знање испитаника и став о сопственом образовању. Чак 86 % испитаника сматра да има одговарајуће образовање, док се свега 4,65 % њих умерено не слаже се тезом да имају одговарајуће образовање, а 9,30 % њих је неодлучно. Ни један испитаник није одговорио да се изразито не слаже са тезом да има одговарајуће образовање за посао који обавља. Овако високо мишљење о сопственом образовању и његовој адекватности за посао који обављају, новинари нису поткрепили одговорима на питањима знања. Иако чак 95 % испитаника сматра да њихова информатичка писменост одговара потребама савременог новинарства, свега 18,6 % њих је тачно одговорило на питање шта је Citizendium, а највећи број испитаника, чак 44,2 % њих је мислило да се ради о друштвеној мрежи! У очекивању да ће резултат бити другацији, урађен је χ2 тест којим се поставља хипотеза којом је очекивано да ће слагање између одговора на ова два питања бити значајно. Израчуната вредност χ2 теста од 0.706 показала нам је да је степен слагања супротан од очекиваног и да се хипотеза одбија.

 По питању познавања новинарских професионалних појмова, правила и ситуација, испитаници су показали неочекивано низак проценат тачних одговора. Тако на пример, на питање да ли су икада прекршили неки закон о ауторским правима или новинарски кодекс, у највећем броју кажу да нису сигурни. На питање о дефиницији интелектуалне својине, тачно је одговорило свега 9,3 % испитаника! Такође је веома индикативно да само 11,8 % оних који тврде да никада нису прекршили закон о ауторским правима или новинарски кодекс зна шта је то интелектуална својина. Ни један од  испитаника који су одговорили да никада нису прекршили закон или кодекс није тачно одговорио на питање о дефиницији интелектуалне својине.

Испитаници нису поткрепили високо мишљење о свом образовању ни вештинама које поседују ни одговорима на питање о познавању коришћења компјутерских програма. Наиме, 46,5 % новинара не уме да користи ни један програм за обраду фотографија, звука или видеа, а управо ова група новинара је своју информатичку писменост оценила оценама 4 и 5 у готово 100 % случајева. Програм за обраду звука уме да користи 9,3 % испитаника, а програм за обраду фотографија њих 30,2 %. По 4,7 % новинара уме да користи два или сва три наведена програма. У последње три године само 19 % новинара је похађало неку школу, семинар или курс на којем би стекли нова знања или вештине коришћења компјутера или нових технологија, програма, апликација.

Однос према раду у он-лајн сфери. Одговори на питање да ли би прихватили да раде само за он-лајн сервис свог ЊМ  су уравнотежени са 51,16 % за и 48,83 % не. Један од главних разлога за одбијање преласка у он-лајн редакцију, видимо у одговору на питање “Да ли су вам потребне додатне вештине/знања за рад у он-лајн издању вашег ЊМ?”, где је 51,16 % испитаника одговорило потврдно. Из одговора на питање “Да ли бисте били спремни да сами финансирате стицање ових вештина?”, видимо да даље запослење може бити мотив за самостално финансирање стицања нових знања (41,86 %), док 34,87 % испитаника не би сами издвојили новац у ову сврху. 

Како би се испитали могући мотиви за рад у он-лајн редакцијама, постављен је сет питања која за циљ имају утврђивање ставова о значају новинара у он-лајн сфери, његовог односа са читаоцем, његовог значаја у односу на новинара традиционалних медија, као и поверења које постоји између публике и нове врсте медија.

58,14 % испитаника сматра да је веза између читалаца и новинара у он-лајн магазинима (ОНМ) непосреднија него у штампаним медијима. Међутим, више од половине новинара (51,18 %) сматра да читаоци више воле да важне вести прочитају у штампаном него у он-лајн издању. Чак 76,74 % новинара сматра да читаоци више верују штампаном него он-лајн медију, чак и у оквиру исте медијске куће. Битно је уочити да међу новинарима који не би пристали  да раде само за ОНМ у својој медијској кући, њих 71,4% сматрају да читаоци више верују штампаном него он-лајн издању чак и у оквиру исте медијске куће. 


93,02 % испитаника сматра да најновија техничка достигнућа радикално мењају начин на који корисници конзумирају информације, а њих 72.08 % сматра да је писање за он-лајн медиј другачије у односу на писање за штампана издања.  46,5 % њих сагласно је да је њихова комуникација са читаоцима магазина у којем раде промењена у ери интернета. Чак 74,41 % новинара запослених у анализираним ЊМ сматра да се он-лајн новинари, у односу на новинаре штампаних издања, више баве паковањем информација уместо стварањем истих. Међу новинарима који не би пристали да раде само за он-лајн сервис своје медијске куће, 95 % њих сматра да се он-лајн новинари више баве паковањем информација уместо стварањем. 

Забрињавајуће је велики број новинара у Србији (60,45 %) који не сматрају да њихова улога у времену интернета расте, јер је у претходним поглављима показано на који начин улога свих врста гејт кипера добија на значају у данашње време. Ови подаци упућују да новинари нису свесни (све веће) значајности улоге коју имају у данашњем друштву.
ДИСКУСИЈА


Дајући профил прве генерације новинара који раде само за он-лајн медије у Холандији и Фландрији,   Марк Деузе и Стив Паулсен запажају да анализиране редакције које практикују он-лајн новинарство имају од три до пет уредника. Анализирани српски ЊМ немају ни једног новинара, ни он-лајн уредника чији је задатак бављење искључиво он-лајн садржајем. 
Линдсеј Оберст (Оберст, 2011) навела је чак једанаест занимања која ће развој новинарства најверованије донети на тржиште рада. Новинари и њихове редакције требало би да размотре ова радна места јер многа од њих можда већ и постоје, али се зову новим именима, а друга – која још увек не постоје би требало увести у систематизације јер ће олакшати посао уредницима, а осигурати додатни квалитет садржаја конзументима. Нека од занимања будућности била би: оптимизатор наслова, агрегатор – репортер друштвених медија, научник (story scientist), детектив за податке, главни кустос, новинар који објашњава (еxplanatory journalist), креатор е-књига, веб програмер... Анализирани ЊМ у Србији немају он-лајн уредника нити поделу редакцијских занимања прилагођену дигиталном свету.


У свету се током последње деценије у многим редакцијама ради на  стварању новог радног места – уредника друштвених мрежа (имена се разликују – он-лајн координатор, специјалиста друштвених мрежа, продуцент пројеката друштвених мрежа...). Питање зашто је медијима неопходно да се повезују са Фејсбуком, Твитером и сличним друштвеним мрежама постаје сувишно ако се погледају бројке из претходних година. Док већина сајтова познатих медијских кућа бележи пад броја јединствених посета, друштвене мреже бележе повећања у стотинама процената. Стога је неопходно обучити све запослене у медијској организацији који раде на новинарском материјалу како да правилно користе могућности које пружају друштвене групе, јер ово не може бити посао за једног човека (уредника).
Један од проблема јесте на који начин довољно брзо прилагодити образовни систем за промене које се дешавају у медијима и како новинарима омогућити стицање практичног знања које ће им бити потребно у редакцијама које сваке године доживљавају промене под утицајем друштва и употреба нових ИКТ-а. 


Светски профил он-лајн новинара  указује да он има до 35 година, образован је и са искуством у медијима од више од 10 година, а подаци из анализе домаћих ЊМ указују да у српским редакцијама највећи број запослених има завршену средњу школу и да скоро 90 % њих нема образовање новинарског усмерења, као и да је просечан новинар ЊМ мање образован од просечног новинара у Србији. Просечна старост новинара у анализираним магазинима је 45,6 година, а свега четворо новинара има до 30 година. Новинари домаћих њуз магазина имају у просеку свега 1,2 године искуства у он-лајн медијима, а чак 67 % њих нема никакав он-лајн стаж. Сви ови подаци указују да се људски ресурси за развијање он-лајн издања не могу пронаћи међу постојећим члановима редакције, већ се морају упослити нови стручњаци.


 Функционална медијска писменост „покрива широко поље људског битисања – почев од савладавања елементарног умећа препознавања и тумачења визуелних симбола, рекламних порука, преко умећа читања и попуњавања дијаграма и образаца, до много виших нивоа, као што су употреба компјутера за добијање информација, разумевање односа знака и значења, интенције и поруке, емоционалног и когнитивног одговора на медијски саопштено. Савремена технологија значи стално нове могућности у медијској индустрији и стално нове захтеве за образовањем медијских корисника“ (Crnogorac, 2008:86). Теорија комуникација најчешће подразумева да је медијско описмењавање неопходно само на другом крају комуникационог процеса, односно код примаоца поруке, а често се заборавља да је оно најпотребније на првом месту професионалном комуникатору, односно новинару који на себи носи највећи део одговорности за одвијање комуникационог процеса, поготово у данашње време измењене реалности. Медијско описмењавање треба да буде део формалног (школског) образовања, са крајњим циљем – стварањем конзумента медија који је не само у могућности да послату поруку разуме, већ и да је критички проматра, анализира, упоређује са другим порукама, доноси на основу тога закључке, социјализује се на тај начин, али и буде у прилици и могућности да учествују у продукцији медијских порука. Управо ове области наведене су у препорукама које су усвојене на UNESCO конференцији „Образовање за медије и дигитално доба“ одржаној у Бечу у априлу 1999. године. Укупно 33 земље закључиле су да је „медијска едукација део основних права сваког грађанина, у свакој земљи света, и подразумева и слободу изражавања и права на информације и представља инструмент у изградњи и одржању демократије“ (UNESCO, 1999:2). Све наведене сегменте треба тумачити и из угла новинара кога целоживотним образовањем и усавршавањем треба извући из позиције универзалног незналице и опремити за анализу, тумачење и критично промишљање догађаја, појава и људи о којима треба да извештава јавност.
Новинари анализираних магазина не прихватају да њихово образовање, знања и вештине које поседују нису адекватни савременом новинарству и у највећем проценту су несвесни количине сопственог незнања. „Информационо писмена особа била би, верујем пре свега, она која признаје да јој је информационо описмењавање потребно, јер тај процес никада није завршен, само се потреба и начин њеног задовољавања преобликују... Информациона писменост се већ годинама третира као неопходност савременог доба, о њој се пишу књиге, објављују стандарди, прописују правила, оснивају институције, а да се при том она најчешће схвата као технолошко описмењавање, а не као вишеаспектни истраживачки процес континуираног образовања, као нови модел креативног размишљања“ (Vraneš, 2008:114-115).

Стога би први корак било суочавање новинара са нивоом њиховог знања, а потом и осмишљавање креативних обука којима би се новинарима омогућило да паралелно са обављањем свог посла (како егзистенција не би била угрожена) стекну додатна знања и вештинe која ће им омогућити да ухвате корак са дигиталним новинарством. Такође, нова систематизација радних места која би била усклађена са стварним потребама, стварање правилника који би били основа за образовање нових чланова редакције и менторски рад који би функционисао као устаљен процес, били би корак напред на квалитетнијем саставу српских редакција.

Према подацима америчког статистичког бироа рада (Education Portal, 2013) у периоду од 2012 до 2022 доћи ће до пада послова за новинаре и дописнике од чак 14 %, што ће обзиром на осетљивост српског тржишта, сигурно бити израженије у домаћим медијима. То значи да ће само најбољи међу њима имати прилику да се боре за опстанак на послу, доказујући своју неопходност квалитетом свога рада, који је у сасвим новом новинарству незамислив без широког општег образовања и високог нивоа професионалног знања. Многи од факултета у иностранству нуде такозване едукативне курсеве без дипломе, па тако новинари рецимо на Columbia Journalism School's Countinuing Education Program могу да се едукују из области које врло вероватно нису постојале у време када су сада активни новинари студирали, попут дигиталног дизајна, мултимедијског причања приче, али и из занимљивих области новинарства у којима се увек вреди усавршавати попут истраживачког новинарства и извештавања у кризама и конфликтима. Истраживање које је Шулц спровео (Schultz, 2002) показује да су студенти који су завршили факултете новинарског усмерења  у већем броју случајева били у могућности да се запосле у великим медијским корпорацијама и да раде на вишим новинарским позицијама. За разлику од америчког континента (MacDonald, 2006), у Србији још увек није покренута шира друштвена дебата о начину, сврси и квалитету школовања новинара као „отворене професије“ или чак заната (Joseph, 2009:47), те не постоје ни јасно дефинисани разлози због којих се новинарство не сме више посматрати као позив за који је довољан таленат, већ као академска дисциплина која ствара будуће аналитичаре и брокере информација (de Burgh, 2003). Напротив, у јавности постоји слика о новинарству као професији у којој се свако може опробати (често и бива “пробна професија“- уколико се у њој не успе, увек се може „преселити“ у неку другу), а везе које би „професионалце“ требало да „конектују“ за сопствену професију попут завршених студија и припадности професионалној организацији су веома лабаве (Cook, 2005). Лиценцирање новинара, једна од ретких тема о којој се дебатовало у домаћој јавности, још један је од сегмената за који се у земљама у којима постоји (већина азијских земаља, Италија) сматра да доприноси развоју професије у овом контексту – али зато ограничава друге сегменте новинарског рада. Иако би број образовних институација из ове области и све већи број студената који сваке године жели да упише студије новинарства, требало да говоре у прилог квалитету образованог кадра у Србији, истраживање које је спроведено за потребе овог рада, говори да је мали број новинара са академским образовањем новинарског профила уопште запослен у најутицајнијим штампаним медијима, као и да јако мали проценат њих улаже у своје знања и усавршавање током рада. Oвај тренд у Србији је у супротности са оним који видимо у на пример Великој Британији, где је 2007. године забележено петоструко повећање студената новинарства током десетогодишњег периода, што је резултирало значајно већим бројем новинара са дипломом који су се нашли у редакцијама (Hanna, Sanders,2007:404). Meђутим, сличну тенденцију запажамо и у САД, где упркос порасту броја студената новинарства и мас комуникација, не бележи се тренд пораста ових професионалаца у редакцијама (Weaver, Beam, Brownlee, Voakes, Wilhoit 2006:35).  
Стога је јасно да је неопходна „заједничка активност, синергија академске заједнице у региону, промена система образовања и самих новинара и медија како би се целокупни медијски систем прилагодио друштвеној стварности и јавном интересу“ (Kljajić, 2013:24),  као и да се морају упрегнути „заједнички напори на стварању нове медијске културе и нове медијске парадигме као одговор на сложене друштвене промене“ (ibid:25). Јер, управо „новинарство и образовни програми који омогућавају људима да увежбавају и надограђују своје новинарске вештине, су кључни алат за подупирање основних демократских принципа који су основ развоја сваке земље“ (UNESCO, 2007:5). 

SUMMARY

Economically exhausted Serbian press (especially weeklies) stuck in the process of unfinished transition from one side and information society on the other hand, (honor rare exceptions) is very slowly mobilizing its resources in response to the new professional challenges. The media crisis has continued to deepen, causing an inevitable crisis of the already degraded journalism profession.
In such circumstances, journalists are forced to work on as many platforms at the same time and with the same financial effect, and with mostly the same - insufficient existing resources. Research conducted for the purposes of this study showed unexpectedly bad results considering that those are two oldest and most influential news magazines in Serbia.
The largest number of working journalists has completed high school - they are 46.51%, while a university degree has 41.86%. In comparison with the results of the research "Profession at the Crossroads - Journalism at the threshold of the information society" that have been conducted during the period July 2010 - June 2011, at the general sample of 260 respondents journalists, we can conclude that journalists of analyzed weeklies have lower formal education than the average journalistic population. An additional problem is the fact that no journalist has responded to strongly disagree with the argument that has the appropriate qualifications for the job they perform. Such a high opinion of their own education and its adequacy for the work they do, journalists, however did not support with answers to the knowledge questions.
The situation is similar with the on-line skills and knowledge of new technologies, but unfortunately also with the basic postulates of journalistic ethics and regulations of the profession. An additional problem is the fact that a large number of journalists in Serbia (60.45%) did not consider their role at the time of the Internet grows, as previously shown how the role of all types of gate keepers is important in today's time. These data suggest that journalists are not aware of (increasing) significance of the role they play in today's society.
In correlation with global experience and research on this subject, it is shown that the Serbian news magazines and their journalists are very far behind the European average, especially in terms of education, knowledge on new technologies but also in the organizational structure of the newsroom. Analyzed news magazines in Serbia have no on-line editor, nor occupations customed to the digital world. In which they need to (sur) live in the coming years and decades. 
Serbia still has not launched a wider social debate on the method, purpose and quality of education of journalists as "an open profession" or even crafts (Joseph, 2009: 47), and there are no clearly defined reasons why journalism should not be regarded more as a call for which talent is sufficient, but as an academic discipline that creates future analysts and information brokers (de Burgh, 2003). On the contrary, the public has image of  journalism as a profession where anyone can try out (and often gets "trial professions" - if it fails, we can always "move" to another). Relations that should „connect“ professionals to their profession, such as graduating and belonging to a professional organization, are very loose (Cook, 2005).
Therefore, a key issue for the future is how to adapt fast enough the educational system to the changes occurring in the media and to allow journalists to gain practical knowledge that will be needed in newsrooms which are every year experiencing changes under the influence of society and the use of new information and communication technology. 

